  Майя Бывальцева Удмуртиысь ньыль пиос Дышетскисьёслэн нырысетӥ дунневыл тол шудонъёсазы пыриськизы. «Мынам Удмуртие» телерадиокомпанилэн эфираз со сярысь туннэ, 19-тӥ тулыспалэ, вераз элькунлэн тӧроез Александр Бречалов. Куасэн бызьылонын Россилэсь сборнойзэ кылдытӥзы Балезино ёросысь Иван Селезнёв, Илья Чирков, Яков Русских но Кез ёросысь Тимофей Чечегов. Вань ӵошатсконъёслы йылпумъянъёсъя огъя зачётын Россилэн сборноез куинетӥ инты басьтӥз, нош 6 иськемын Иван Селезнёв ваньмызлэсь ӝог вал но зарни утӥз. Со туж умой Александр Бречалов, Удмуртилэн тӧроезКызьы вераз ивортодэтъя «Удмуртия» агентстволы Балезиноысь спортсменъёслэн тренерзы Николай Ложкин, Иван Селезнёв али Казаньын физкультурая но спортъя академиын дышетске, но Удмуртилэн сборнояз пыре. 2017-тӥ арын толсуре со юниоръёслэн Росси чемпионатазы зарни но азвесь медальёс утӥз Кужмо пияш, юниоръёс пӧлын Россилэн командаяз кандидат, спортъя мастере кандидат Николай Ложкин, Удмуртиысь дано тренерЯков Русских но Илья Чирков школаын дышетско на, но озьы ик пӧртэм ӵошатсконъёсы пыриськылэмын ни. Шудонъёс Франциын 5–10 тулыспалэ ортчизы. Отчы 20 кунъёсысь 500 пинал спортсменъёс пыриськизы. Вожвылъяськонъёс 8 амалын мынӥзы: гурезьысь куасэн нискылан, биатлон, куасэн бызьылон, кёрлинг, фигурной нискылан, трамплинысь тэтчан, фристайл но сноуборд. Тегъёс: Спорт Удмуртия Россия куасэнбызьылон куас АлександрБречалов  